Edmund Joensen (SP), 2012-05-30:
Vi behandler statsministerens redegørelse om den indenrigs- og udenrigspolitiske situation.
I den forbindelse bør vi se på forholdet mellem Færøerne og Danmark.
Rigsfællesskabet er vores fællesnævner, og stemningen om vores fællesskab er god.
I redegørelsen i dag siger statsministeren, at vi kan være stolte af vores samarbejde i rigsfællesskabet.
Her er jeg ikke helt enig.
Vi døjer nemlig med sager, som vi godt kunne undvære.
Den såkaldte makrelstrid i Nordatlanten deler vandene, Færøerne bliver sidestillet med udlandet i visse henseender, og der er problemer med bloktilskuddet til Færøerne.
Lad os først se nærmere på sagen om tilskud.
I to omgange har regeringen og landsstyret forhandlet om tilskuddets størrelse.
For første gang i nyere tid kunne parterne ikke rejse sig fra forhandlingsbordet med en løsning, der tilgodeser begge parter.
Regeringen vil ikke imødekomme landsstyrets ønske om at justere tilskuddet fremover.
Pristalsreguleringen blev dog genindført, og det vil jeg gerne kvittere for.
Man kunne have løst sagen f.eks. med en køreplan for, hvordan tilskuddet gradvis kunne justeres op til normalt niveau.
Det er kun rimeligt efter hele 10 års fastfrysning og reduktion af tilskuddet.
For 10 år siden lyttede regeringen til et republikansk landsstyre om at beskære og fastfryse bloktilskuddet.
Regeringens holdning er uforståelig.
Hvorfor er der i det hele taget et bloktilskud?
Det er, fordi Danmark og Færøerne i fællesskab løfter nogle velfærdsområder på Færøerne.
Det drejer sig bl.a. om sundhedsvæsen, særforsorg og pensioner.
Det er alle vigtige velfærdsområder.
Man bør lægge mærke til, at disse områder ikke er overtaget af Færøernes hjemmestyre.
10 års fastfrysning og reduktion af bloktilskuddet betyder dog, at Færøerne nu bærer en uforholdsmæssig stor del af udgifterne til fællesområderne.
Lad os tage sundhedsvæsenet som eksempel.
I 2002 afholdt Færøerne 49 pct. af de samlede udgifter til sundhedsvæsenet.
Nu finansierer Færøerne 63 pct. af sundhedsudgifterne.
Jeg må sige, at regeringen har en forpligtelse til at indgå en aftale med landsstyret, så finansieringen kan blive fordelt efter hensigten.
Det drejer sig om velfærd, det drejer sig om, hvordan vi løfter i fællesskab, det drejer sig om vores samarbejde.
Til efteråret forhandles der igen om bloktilskuddets størrelse.
Her må Danmark og Færøerne enes om en mere rimelig måde at løfte fælles opgaver på.
Jeg vil gerne høre, om statsministeren er indstillet på at finde et kompromis i sagen.
Så er der makrelkonflikten.
Som bekendt er der uenighed om fangstrettigheder.
Færøerne og Island står på den ene side, og Norge og EU står på den anden side.
På Færøerne har man selvfølgelig en forventning om, at Danmark kan påvirke EU, selv om Danmark har EU-formandskabet.
Der må jeg desværre konstatere at regeringen har været passiv.
For 2 uger siden blev Færøerne og Norge enige om at løfte forhandlingerne op på politisk niveau, og det er positivt.
Men hvad havde regeringen gjort for at få EU ind på samme forhandlingsspor?
har regeringen ikke foretaget sig noget som helst siden samrådet med fødevareministeren i Europaudvalget den 20. april 2012.
EU har bebudet en boykot af Færøerne til efteråret.
Hvis det kommer så vidt, at Danmark og Færøerne kommer til at stå på hver sin side af en boykot, får vi nye problemer i fællesskabet.
Dette er tilfældet, selv om makrelstriden i grunden intet har med rigsfællesskabet at gøre.
Her til sidst vil jeg udtrykke bekymring for, at færinger, der flytter til Danmark fra Færøerne, nu skal optjene ret til flere sociale ydelser.
Hvorfor?
Jo, det er, fordi de har boet på Færøerne.
Færøerne sidestilles med udlandet i dette tilfælde.
Det er uhørt.
En respekteret jurist på Færøerne påpeger, at der er tale om brud på hjemmestyrelovens § 10.
Der foreligger desuden en landsretsdom, der tilsiger, at denne praksis er ulovlig.
Derfor bør den ikke finde sted.
I rigsfællesskabet løser vi fælles udfordringer i al fordragelighed.
Det bør vi også gøre i de uheldige sager, altså de sager, som ligger og venter på de rigtige løsninger.